*Žitelji sela Imbriovec, želeći imati kapelicu, podigoše istu i bude dozvolom nadb. duh. stola od 28. V. 1921. blagoslovljena na čast presv. Srcu Isusovu. Za tu kapelicu bude god. 1923. po Imbriovčaninu Fabijanu Pavličević nabavljen za oltar kamen „portatile". Godine 1933. probili su Imbriovčani na tornjiću svoje kapelice prozore da se novo- nabavljeni zvončić od 40 Kg. izmogne čuti na sve strane. Zvončić blagoslovljen na svetkovinu presv. Trojstva 11. VI. 1933. poslije večernjice koja bila u Kelemenu. Iste godine na prosni dan - utorak 23. V. 1933. blagoslovljeno je prigodom procesije novo raspelo, koje je podigao izvan Imbriovca na svojemu zemljištu Imbriovčanin Florijan Magić, dok je raspelo, koje je stajalo uz glavnu cestu nasprama kapelici, prenešeno 1925. u sredinu Imbriovca. Zbog podignuća ove kapelice vodi se utorkom - prosni dan - procesija do te kapelice, dok se prije vodila u Leštakovec. A da Leštakovčani ne budu nezadovoljni zbog gubitka te procesije uvedena je na dan presv. Trojstva procesija iz Leštakovca u Kelemen, dok se prije vodila samo od keleminskoga mosta u kapelu sv. Klementa, gdje je od starine taj dan sv. Misa. Do kapelice u Imbriovcu uvedena je iz župne crkve procesija na nedelju poslije svetkovine presv. Srca Isusova, te je tamo sv. misa. No 3. VI. 1932. (bila nedjelja III. po Duhovima), dogodilo se, da te procesije nije bilo s razloga, što se nije našao čovjek, koji bi u procesiji raspelo nosio. - No 1935. bila procesija kao i prijašnjih nekih godina sa nošenjem - ali sada po momcima - kipa presv. Srca Isusova i nošenjem novo-nabavljenoga barjaka za tu kapelicu. ( Iz župne spomenice…)*

Preuzvišeni oče biskupe mons. Josipe Mrzljak draga braćo svećenici ovdje prisutni osobito fra. Gorane Malenica voditelju naše trodnevne duhovne priprave za ovaj naš jubilej stote obljetnice kapele Srca Isusova u Imbriovcu od njezina podignuća i njezinih obnova tijekom prethodnoga vremena sve do sada. Tempus fugit - Vrijeme leti stara je latinska poslovica koja nam približava ovo naše vrijeme i suočava nas sa našom prolaznošću. Danas kao ljudi ovoga vremena svjesni smo proleta vremena sigurno više nego naši preci od prije stoljeća, ali i oni su bili svjesni svoje prolaznosti osobito tada u strašnim vremenima Prvog svjetskog rata u pandemiji tvz. Šanjolske Gripe u neizvjesnostima nove države i u oskudicama onoga vremena. Ali ipak poput sirote Udovice iz današnjeg evanđelja bili su spremni dati sav svoj žitak da sagrade ovu malu kapelicu tada na kraju sela Imbriovca. Bio je to i zavjet i želja Fabijana Pavličevića, bilo je to umijeće zidara obrtnika, bila je to tada žrtva dati komad svoga zemljišta da nas Bog štiti svakoga dana. I tada je vrijeme letjelo možda danas nama sporije, ali iz vremena na vrijeme trudili su se da kapela bude potpuna. Njihovom zavjetu na poseban način željeli smo se pridružiti i Mi mještani i župljani ovog vremena u vremenu nove pandemije i novih strahova pred budućnošću dopunjavali smo Zavjet onih od prije sto godina kao i onih koji su živjeli prije nas pa smo prionuli poslu i obnovili Kapelu, elektrificirali Kapelu kao zavjet pok. Ivana Baisa te obnovili spomenik kralju Tomislavu. Sve je to znak i naše vjere koju baštinimo od naših predaka, ali to je i zahvalnost i njima koji su bili spremni dati dio sebe da nam bude trajna baština. Zato ovim putem želim Svima zahvaliti koji ste sudjelovali u tome osobito Vama koji čuvate stečenu baštinu. Hvala našoj Općini i načelniku Rajku Solaru na podršci kod obilježavanja ovoga jubileja, ob. Bais i svima koji su ostvarili ovaj projekt…. Hvala Vama oče biskupe Josipe na dolasku, našem Župnom zboru na pjevanju, ministrantima, orguljašu i graditelju Alenu Kvaterniku na sviranju itd., svima koji su pridonijeli slavlju trodnevnice posebno fra Goranu, Klubu Žena Imbriovec na pečenju i današnjem ručku, veliko hvala domaćem sinu svećeniku vlč. Mislavu Mikacu na ovoj prekrasnoj brošuri o našoj kapeli, gosp. Luki Hrgareku na izradi pozivnica i plakata gosp. Vladimiru Baisu na realizaciji istih te ostalim donatorima: Antunu Oršiću iz Imbriovca, DIV Tehnici iz Imbriovca, Josipu Magiću iz Imbriovca, Kalina d.o.o. iz Rijeke, obitelji Božidara Hulama iz Kelemena, obitelji Josipa i Marije Bais, obitelji Vladimira i Ivane te obitelji Željka i Dragice Petric, DVD-u Imbriovec, Klubu žena Imbriovec te Općini Jalžabet i načelniku gosp. Rajku Solaru. U nadi da nisam nikoga izostavio čestitam Vama, mojim Imbriovčanima iliti Bedovčanima stotu obljetnicu uz želju da još jedan jubilej proslavimo u mjesecu svibnju (8. svibanj 2022 kada bi preč. Ivan Bais svećenik u miru proslavio Zlatni jubilej 50 god. svećeništva na nedjelju Dobrog Pastira. On je na Elizabetinu 19. studenog 1971. godine u našoj župnoj crkvi sv. Elizabete Ugarske i zaređen za svećenika). U nadi da ćemo do tada i našu župnu crkvu vratiti u prvotnu funkciju i obnoviti, u Kristu Vas sve pozdravljam….

*Iz sjećanja naših mještana: Zemljište na kojem se danas nalazi kapelica otkupljeno je od dva vlasnika jer su parcele stajale u smjeru sjever - jug. Vlasnici parcela su bili Rok Novosel i Martin Novosel. Glavni izvođač radova bio je obrtnik Rok Vidačić sa svojim šegrtima, Gabrijelom i Antunom Vidačićem i Tomom Novoselom. Sredstava za izgradnju kapelice djelomično je osigurala tadašnja Općina te izvjesni gospodin Grdan koji je bio zaposlenik Općine te stanovnik Imbriovca. Novac se djelomično skupio i po selu kako bi se kapelica mogla izgraditi tj. dovršiti.*